Je na fariseokana,
naapüin nüchiki Jesús sünain kooꞌomüin maꞌi na nümaajanakana je sünain nawoutisaajünüin natüma na nikirajüinkana.
Wainma noulia na nümaajanakana Juan.
Shiasa nütüjaapa Jesús naaꞌu na fariseokana sümaa naashajaain nüchiki,
nujuittaakalaka noulia suluꞌujee tü mmakat Judea süpüla aleꞌejaa nüchikua Galileamüin.
Anakalaka saaꞌin nümüin Jesús nülatüinjachin suluꞌupünaa tü mmakat Samaria.
Je nülatakalaka süꞌütpünaa wane pueulo kanüliasü Sicar chaꞌaya eepünaa wane mma eꞌipünaalaa sümaleiwaꞌaya nütüma Jacob,
chi natuushikai na judíokana,
nüpüla José,
chi nüchonkai.
Je saaꞌu nüntüin Jesús maa aka kaleꞌo kaꞌikat,
neemeraapünaakalaka sotpaꞌa wane ishi nüsüle Jacob sümaiwa paala.
Noꞌunataalakalaka na nikirajüinkana Jesús sünain apalaalajaa pueulopaꞌamüin.
Shiasa nachikiruꞌu,
süntakalaka joo wane wayuu ajaꞌitüsü sünainmüin tü ishikat.
Wayuu yalajatia neꞌe Samaria.
—Nii waaꞌiraa,
tasa maa wüin —nümakalaka Jesús sümüin tü wayuukot.
Saaꞌu nnojolüin anaawain tü Samariajatkalüirua namaa na judíokana,
sümakalaka tü jietkat:
—Atak,
sünain wayuuin judío pia,
¿jamüshi püchuntakaꞌa asaꞌiree wüin tamüin tayakat Samariajatkat?
—sümakalaka nümüin.
Asouktüshi Jesús:
—Müleka piyaawatüle saaꞌu tü kasa anasü nüsülajeekat chi Maleiwakai sümüin wayuu süpüshua,
je müleka pütüjaale naaꞌu jaralin chi achuntakai wüin pümüin,
achuntüsüje pia nümüin wane wüin katajatkat atüma soꞌu wayuu je naapeerüje shia pümüin —nümakalaka sümüin.
Sümakalaka joo nümüin:
—Oꞌttüsü tü ishikat.
¿Jalasü shoꞌolo pajaꞌitajatkat aka tü wüinkat tamüin,
tü katajatkat atüma soꞌu wayuu?
¿Piataale alanaain maꞌi nuulia chi watuushikai Jacob chi keꞌipünaajalakai tü ishikat wapüla?
Shia nüsapüꞌüka niakai otta na nüchooinkana ooꞌulaka nümüꞌünüin —sümakalaka nümüin Jesús.
Asouktüshi Jesús:
—Chi eekai nüsüin tü wüin suluꞌukat ishikat tüü,
miyaaseechi nüchikua.
Otta chi eekai nüseechin tü wüin taapakat,
müichia nnojolin miyaasüin nüchikua.
Meerü aka saaꞌin wane wüin aparatkat mmaapüjee,
süka shiiꞌiranajaweerüin naaꞌin sütüma —nümakalaka Jesús sümüin.
Müsü jooluꞌu tü jietkat:
—Püsülaja tamüin türa wüin paashajaakat achiki suulia miyaasajain taya tachikua je suulia tajaꞌinajüin waneepia —sümakalaka nümüin Jesús.
—Puꞌuna püsaajaiwa chi puꞌwayuusekai yaamüin yaa —nümakalaka Jesús sümüin.
Süsouktakalaka nümüin:
—Maꞌwayuusesat taya.
Nümakalaka Jesús sümüin:
—Lotüsü tü pümakat tamüin sünain maꞌwayuusein pia paajüin.
Jaꞌraituairü maꞌi pia ooꞌulaain puꞌwayuuse.
Je chi pümaakai maaꞌulu yaa,
nnojoishi puꞌwayuusein.
Shiimüinkalaka tü pümakat tamüin —nümakalaka sümüin.
—Eekajaꞌa eera pia saaꞌin tamüin nünüikimaajachi Maleiwa.
Na watuushinuu Samariajanakana,
naꞌwaajüin Maleiwa yaa saaꞌu tü uuchikat.
Akaajasa jaajüin jiakana judíokana,
chainjachi aꞌwaajünüin Jerusalén —sümakalaka.
Nuꞌttakalaka jooluꞌu Jesús sünain nikirajüin tü wayuukot sünain maa sümüin:
—Nii waaꞌiraa,
anakaja kapürale paaꞌin tü tamüinjatkat jooluꞌu pümüin:
Soꞌuweena wane kaꞌi,
tü aꞌwaajüleekat Maleiwa,
nnojoleerü yaain saaꞌu tü uuchikat,
nnojoleerü shia chain Jerusalénya.
Jia Samariajanakana,
meꞌraajüinsalii jia chi Maleiwa juꞌwaajakai.
Waya eꞌraajaka waya judíokana sükajee weꞌitaanüin nütüma süpüla aküjaa sümüin wayuu jamüinjatüin sukuaippa süpüla suꞌttaainjatüin suulia saainjala.
Otta jiakana jooluꞌu wanaa sümaa juꞌwaajüin Maleiwa,
anakaja müleka jüchuntüle nümüin chi Naaꞌinkai süpüla niiꞌiyatüin jümüin tü shiimüinkat.
Shiainjatü jukuaippaka jooluꞌu sünain aꞌwaajaa chi Washikai Maleiwa.
Shia nüchekaka Maleiwa süpüla saaꞌinraa wayuu süpüshua.
Chi Maleiwakai,
meꞌrujusai sütüma wayuu.
Eꞌnnaajünüshi neꞌe nia sünainjee tü shiimüin eeꞌiyatünakat wamüin nütüma chi Naaꞌinkai.
Sükajee tia,
chi eekai nuꞌwaajeein Maleiwa,
anashi müleka nüchuntüle akaaliijünaa nümüin chi Naaꞌinkai —nümakalaka Jesús sümüin tü wayuukot.
—Tatüjaa aaꞌuchi chi Cristokai anülia Nüneekajalakai Maleiwa sünain nünteechin.
Je nikirajeena waya sünain kasa süpüshua nüntapa —sümakalaka nümüin.
—Chi paashajaakai achiki,
tayaꞌaya neꞌe,
chi yootokai pümaa —nümakalaka Jesús sümüin.
Wanaa sümaa naashajaain Jesús sümaa tü wayuukot,
aleꞌejüshii na nikirajüinkana pueulopaꞌajee.
Mayaainje sainkuuin naaꞌin sütüma yootüin Jesús sümaa wane wayuu Samariajatü,
nnojoishi nasakirüin sünain kasain nüchuntüin sümüin je sünain kasain naashajaain achiki sümaa.
Otta joo tü ajaꞌitüsükat,
süpütakalaka tü sümüchikat sünain süleꞌejaain pueulopaꞌamüin sümaa sümüin sümüin tü wayuukolüirua chaꞌaya:
—Tanta anainchi wane wayuu je nüküjain tamüin süpüshua tü kasa taaꞌinrapüꞌükat.
Jooꞌuya jiꞌraiwa müleka niale chi Cristokai anülia Nüneekajalakai Maleiwa —müsü namüin.
Ojuittüshii na wayuukana yaawalaja suluꞌujee tü pueulokat süpüla oꞌunaa eemüin Jesús.
Otta na nikirajüinkana Jesús süchikiruꞌu tü jietkat,
namüshi Jesús kojuyatua:
—Ekirajüikalee,
anashi müleka piküle süpüshi tü eküütkat —namakalaka nümüin.
Asouktüshi nia namüin:
—Eesü wane eküülü tamaꞌana nnojotsü jiꞌraajüin —müshi.
—Ekinnüshi eera sütüma wayuu —namajirawaꞌain namakalaka.
Nümakalaka Jesús namüin:
—Maa aka wane wayuu eekai talatüin naaꞌin emirapa,
akaajaa tayakai talateerü maꞌi taaꞌin müleka taaꞌinrüle tü ajütünakat apüla taya nütüma Maleiwa,
süka keeꞌireein maꞌi taaꞌin tekeraajeein tü nüchekakat tapüleerua.
Je niꞌrapa Jesús na wayuu antakana nünainmüin pueulopaꞌajee sümaa tü ajaꞌitüsükat,
müshi nia namüin na nikirajüinkana:
“Nnojotsü anain müleka jümüle tamüin:
‘Isayülia pienchi kashi süpüla jakütüin tü aꞌttieekat süpüla asüꞌüjünaa’,
müleka jümüle.
Jiirakaa namüin na wayuu antakana jooluꞌu.
Müshii aka naya saaꞌin wane aꞌttiee eekai yapain süpüla asüꞌüjünaa.
Kettaashii naya jooluꞌu süpüla akotchajünaa süpüla anoujaa tanain
süpüla eeinjanain naya nümaa Maleiwa süpüla kaꞌikat süpüshua.
Chi eekai nüpünajüin ooꞌulaka chi eekai nükotchajüin,
talateena naya wanaawa.
Shiimüin sümakat tü ashajünakat sooꞌopünaa tü aꞌyatawaakat nümüin Maleiwa,
müsü mayaa:
‘Apünajüshi wane,
ooꞌulaka wane,
asüꞌüjashi’.
Tajütüinjana jia jooluꞌu eepünaale nnojolüin jiꞌyatawaajüin paala süpüla jükotchajüinjanain na eekai kettaain süpüla anoujaa tanain.
Talateena jia sünainjee naata kaꞌyataainshi”,
nümakalaka Jesús namüin na nikirajüinkana.
Otta wainma na wayuu Samariajanakana antakana nünainmüin Jesús suluꞌujee tü pueulokat,
anoujashii naya nünain sütümajee tü sümakat tü ajaꞌitüsükat namüin wanaa sümaa sümüin namüin:
“Nüküjain tamüin süpüshua tü kasa taaꞌinrapüꞌükat”.
Je nantapa nünainmüin Jesús,
naꞌalijirüin nia shiiꞌiree makatüin namaa.
Je makatakalaka nia ooꞌulaka na nikirajüinkana nümaa chaꞌaya namaꞌana soꞌu piama kaꞌi.
Soꞌu tü piamakat kaꞌi,
wainma na anoujakana nünain Jesús sütüma tü nümakat namüin noulia na anoujakana paala sütüma tü sümakat tü jietkat namüin.
Müshii joo na wayuukana sümüin tü jietkat:
—Anoujashii paala waya nünain sütüma tü pümakat neꞌe.
Aluꞌujasa jooluꞌu,
anoujaleeinapa waya nünain süka waapaleeitpaꞌinya nünüiki.
Wayaawatüichipa aaꞌu nia sünain shiimüin niain chi oꞌttaainjachikai atüma wayuu sainküin mmakat süpüshua.